Γνωμοδότηση για την πρόταση οδηγίας του Ευρωπαϊκού Κοινοβουλίου και του Συμβουλίου σχετικά με ορισμένα στοιχεία ή χαρακτηριστικά των δίκυκλων ή τρίκυκλων οχημάτων με κινητήρα (94/C 195/23)

Στις 20 Δεκεμβρίου 1993 και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα βιομηχανίας, εμπορίου, βιοτεχνίας και υπηρεσιών στο οποίο ανατέθηκε η προετοιμασία των σχετικών εργασιών υιοθέτησε τη γνωμοδότησή του στις 15 Απριλίου 1994 με βάση την εισηγητική έκθεση του εισηγητή κ. Bagliano.

Κατά την 315η σύνοδο ολομέλειας (συνεδρίαση της 28ης Απριλίου 1994), η Οικονομική και Κοινωνική Επιτροπή υιοθέτησε με πλειοψηφία και 5 αποχές την ακόλουθη γνωμοδότηση.

Εισαγωγή

Αυτή η πρόταση οδηγίας περιλαμβάνει «παράρτημα» που αποτελείται από 12 «κεφάλαια» κάθε ένα από τα οποία αφιερώνεται σε τμήματα ή χαρακτηριστικά του οχήματος που υπόκεινται σε έγκριση τύπου.

Σε αντίθεση με ό,τι συνέβαινε προηγούμενα, αντί να προτείνει 12 χωριστές οδηγίες, η Επιτροπή επέλεξε μια τυπικά πιο απλή λύση, προβλέποντας ακριβώς μία ενιαία οδηγία της οποίας το παράρτημα διαιρείται στα ακόλουθα 12 «κεφάλαια»:

Κεφάλαιο 1: Ελαστικά επίσωτρα των δικύκλων ή τρίκυκλων οχημάτων με κινητήρα

Κεφάλαιο 2: Διατάξεις φωτισμού και φωτεινής σηματοδότησης των δικύκλων ή τρίκυκλων οχημάτων με κινητήρα

Κεφάλαιο 3: Εξωτερικές προεξοχές των δικύκλων ή τρίκυκλων οχημάτων με κινητήρα

Κεφάλαιο 4: Κάτοπτρα οδήγησης των δίκυκλων ή τρίκυκλων οχημάτων με κινητήρα

Κεφάλαιο 5: Μέτρα κατά της ατμοσφαιρικής ρύπανσης που προκαλούν τα δίκυκλα ή τρίκυκλα οχήματα με κινητήρα

Κεφάλαιο 6: Δεξαμενή καυσίμου των δίκυκλων ή τρίκυκλων οχημάτων με κινητήρα

Κεφάλαιο 7: Μέτρα κατά των αθέμιτων παρεμβάσεων στα μοτοποδήλατα και τις μοτοσυκλέτες

Κεφάλαιο 8: Ηλεκτρομαγνητική συμβατότητα των δίκυκλων ή τρίκυκλων οχημάτων με κινητήρα

Κεφάλαιο 9: Αποδεκτή ηχητική στάθμη και διάταξη εξάτμισης των δίκυκλων ή τρίκυκλων οχημάτων με κινητήρα

Κεφάλαιο 10: Διατάξεις ζεύξης για ρυμουλκούμενα των δίκυκλων ή τρίκυκλων οχημάτων με κινητήρα και στερεώσεις των κανίστρων μοτοσυκλετών

Κεφάλαιο 11: Αγκυρώσεις των ζωνών ασφαλείας και ζώνες ασφαλείας των τρίκυκλων μοτοποδηλάτων, των τρίκυκλων και τετράκυκλων με αμάξωμα

Κεφάλαιο 12: Υαλοπίνακες, εκτοξευτήρες, υαλοκαθαριστήρες και διατάξεις αποπάγωσης και αποθάμβωσης των τρίκυκλων μοτοποδηλάτων, των τρίκλυκλων και τετράκυκλων με αμάξωμα.

1. Γενικές παρατηρήσεις

1.1. Η Οικονομική και Κοινωνική Επιτροπή επιδοκιμάζει αυτή την πρόταση οδηγίας για την εφαρμογή της οδηγίας 92/61/ΕΟΚ της 30ής Ιουνίου 1992, σχετικά με την έγκριση τύπου των δίκυκλων ή τρίκυκλων οχημάτων με κινητήρα, μολονότι κρίνει σκόπιμο να διατυπώσει υποδείξεις και να προβεί σε ορισμένες κριτικές παρατηρήσεις.

1.2. Η ΟΚΕ αναγνωρίζει κυρίως ότι πρωταρχικός στόχος των κανόνων αυτών όπως και για τις προηγούμενες 12 οδηγίες, είναι:

- τόσο η ασφάλεια των ατόμων και της κυκλοφορίας,

- όσο και η απαίτηση εναρμόνισης διαδικασιών και τεχνικών κανόνων για να εξαλειφθούν οι φραγμοί στις συναλλαγές σε μια πραγματικά ενιαία αγορά.

Ειδικότερα, οι διατάξεις που περιέχονται στην παρούσα πρόταση οδηγίας είναι απαραίτητες για να επιτευχθούν οι στόχοι κοινοτικής έγκρισης τύπου των δίκυκλων ή τρίκυκλων οχημάτων με κινητήρα. Οι στόχοι αυτοί δεν μπορούν να επιτευχθούν μέσω των εθνικών νομοθεσιών και για το λόγο αυτό το πρόβλημα της επικουρικότητας έχει επιλυθεί με συνοχή.

1.3. Η Οικονομική και Κοινωνική Επιτροπή εκτιμά το γεγονός ότι η Επιτροπή έλαβε σε μεγάλο βαθμό υπόψη τις υπάρχουσες διατάξεις της Οικονομικής Επιτροπής για την Ευρώπη των Ηνωμένων Εθνών (ECE/ONU - Γενεύη), που ισχύουν με τη μορφή:

- «κανονισμών ECE» (αρ. 75 επίσωτρα 7 αρ. 14 αγκυρώσεις ζωνών ασφαλείας ως προς τις διαδικασίες δοκιμής 7 αρ. 16 ζώνες ασφαλείας 7 αρ. 37, 50, 56, 57, 72 και 82: διατάξεις φωτισμού και φωτεινής σηματοδότησης),

- ή «υποδείξεων» ECE (εξωτερικές προεξοχές δίκυκλων οχημάτων).

Επιπλέον η Επιτροπή βασίσθηκε για τα άλλα θέματα σε προϋπάρχουσες οδηγίες ΕΟΚ (80/780/ΕΟΚ για τα κάτοπτρα οδήγησης δίκυκλων οχημάτων 7 78/1015/ΕΟΚ, και διαδοχικές τροποποιήσεις, για την ηχητική στάθμη μοτοσυκλετών) όπως επίσης στις υφιστάμενες σε ορισμένα κράτη μέλη διατάξεις, με κατάλληλη επανεξέτασή τους και επέκταση του πεδίου εφαρμογής για να συμπεριλάβει όλα τα δίκυκλα και τρίκυκλα οχήματα με κινητήρα.

1.4. Η ίδια η Επιτροπή υπογραμμίζει την ιδιαίτερη σημασία των «κεφαλαίων» που αφορούν τις εκπομπές (κεφάλαιο 5) και την ηχητική στάθμη (κεφάλαιο 9).

Λόγω των επιπτώσεών τους στο περιβάλλον, στο θόρυβο και στη ρύπανση, αποφασίσθηκε να υπάρξει βαθμιαία προσέγγιση (άρθρο 7):

- η πρώτη φάση θα αρχίσει με την έναρξη της ισχύος της οδηγίας (1997),

- η δεύτερη φάση θα αρχίσει τέσσερα χρόνια μετά, για να επιτραπεί στη βιομηχανία να προσαρμόσει την παραγωγή στα πιο αυστηρά όρια.

1.4.1. Η στρατηγική της Επιτροπής, πράγματι, σχετικά με την προστασία του περιβάλλοντος (ρύπανση και ηχητική στάθμη) αποβλέπει:

- στον καθορισμό ρεαλιστικών ορίων που να αρχίσουν να ισχύουν το συντομότερο δυνατόν,

- ταυτόχρονα όμως στην προώθηση προγράμματος κοινών μελετών ΕΟΚ/Βιομηχανίας για να προταθούν στη συνέχεια, βάσει των αποτελεσμάτων που θα επιτευχθούν, τα μελλοντικά όρια.

1.5. Όσον αφορά την έναρξη ισχύος της οδηγίας που προβλέπεται για την 1/1/1997 (μετά την οποία τα οχήματα που υποβάλλονται για έγκριση τύπου πρέπει να ικανοποιούν τις διατάξεις που περιέχονται στην οδηγία), η Οικονομική και Κοινωνική Επιτροπή υποδεικνύει να μην οδηγήσει η ενδεχόμενη παράταση των συζητήσεων για ορισμένα «κεφάλαια» του παραρτήματος σε καθυστερήσεις της εφαρμογής των κανόνων που περιέχονται στα άλλα «κεφάλαια».

1.6. Για το λόγο αυτό η ΟΚΕ υποστηρίζει την προβλεπόμενη δυνατότητα παραχώρησης «φορολογικών κινήτρων» για τα οχήματα εκείνα που θα είναι σύμφωνα με τις νέες διατάξεις στα θέματα της ρύπανσης και της ηχητικής στάθμης πριν από την ημερομηνία που προβλέπεται ως έναρξη ισχύος της οδηγίας. Σχετικά η ΟΚΕ εκφράζει την επιθυμία αυτά τα κίνητρα να μην περιοριστούν μόνο στην αγορά αλλά να έχουν ετήσιο χαρακτήρα και συνεπώς παρατεταμένη χρονική αποτελεσματικότητα.

1.7. Όσον αφορά τις αναγκαίες τροποποιήσεις για να προσαρμοσθούν στην τεχνική πρόοδο οι διατάξεις που περιέχονται στα διάφορα «κεφάλαια» του παραρτήματος, η Οικονομική και Κοινωνική Επιτροπή λαμβάνει υπόψη της ότι η Επιτροπή αναφέρεται (άρθρο 6) στην αντίστοιχη «επιτροπή τεχνικής προσαρμογής», που θεσπίζεται στο άρθρο 13 της οδηγίας 70/156/ΕΟΚ με μια διαφορετική όμως διαδικασία, που προβλέπει απλές διαβουλεύσεις με τα κράτη μέλη, χωρίς δηλαδή ψηφοφορία. Η Οικονομική και Κοινωνική Επιτροπή εκφράζει, αντιθέτως, εκ νέου την προτίμησή της για την «κανονιστική επιτροπή» που ισχύει ήδη στους τομείς των οχημάτων με κινητήρα και των γεωργικών ελκυστήρων.

1.8. Η ΟΚΕ εφιστά επίσης την προσοχή της Επιτροπής στο γεγονός ότι σε μια τόσο κρίσιμη στιγμή της οικονομίας στο παγκόσμιο και ευρωπαϊκό ιδιαίτερα επίπεδο, ο καθορισμός ορίων, δεσμεύσεων και διατάξεων θα πρέπει γενικότερα να θεωρείται μια πολύ λεπτή ενέργεια μεγάλης ευθύνης λόγω των επιπτώσεων που έχει στην παραγωγή της ευρωπαϊκής βιομηχανίας καθώς επίσης και στα επίπεδα απασχόλησης στα κράτη μέλη.

1.8.1. Γι'αυτό εκφράζεται η επιθυμία, ειδικότερα ως προς τους κανόνες ρύπανσης και ηχητικής στάθμης, η προβλεπόμενη επόμενη φάση να λάβει καταλλήλως υπόψη τα αποτελέσματα του κοινού ερευνητικού προγράμματος ΕΚ/Βιομηχανίας που αναφέρθηκε προηγούμενα (βλ. κεφάλαιο 2.5).

2. Παρατηρήσεις στα επιμέρους «κεφάλαια» του παραρτήματος

2.1. Κεφάλαιο 1 - Ελαστικά επίσωτρα των δίκυκλων ή τρίκυκλων οχημάτων με κινητήρα

Για να υπάρξει ανταπόκριση στις απαιτήσεις των καταναλωτών η Επιτροπή υπαγορεύει κανόνες που τείνουν να εξασφαλίσουν τη δυνατότητα να μπορούν να ανταλλάσσονται μεταξύ τους οι διάφοροι τύποι ελαστικών διαφορετικής μάρκας αλλά του ίδιου σχεδιασμού (δηλ., διάμετρο, εύρος διατομής), με σκοπό να μην προκαλούνται προβλήματα τοποθέτησης ή περιορισμένης ασφάλειας στην πορεία του οχήματος.

Η ΟΚΕ συμφωνεί με τις διατάξεις αυτές, όπως επίσης με τις δοκιμές που απαιτούνται για την ασφάλεια του ελαστικού.

2.2. Κεφάλαιο 2 - Διατάξεις φωτισμού και φωτεινής σηματοδότησης των δίκυκλων ή τρίκυκλων οχημάτων με κινητήρα

Η Οικονομική και Κοινωνική Επιτροπή κατανοεί ότι οι ακραίες τεχνικές λεπτομέρειες που περιέχονται στο υπό εξέταση κείμενο είναι αναγκαίες ώστε να διασφαλισθεί συνεχώς στον οδηγό η μέγιστη ορατότητα χωρίς να προκαλείται ενόχληση στους άλλους χρήστες του δρόμου και χωρίς επίσης να υπάρχουν πιθανότητες λανθασμένων ερμηνειών των προθέσεων του ίδιου του οδηγού από τα άλλα άτομα που κυκλοφορούν στο δρόμο.

Πρόκειται για θεμελιώδεις διατάξεις από την άποψη της ασφάλειας.

2.3. Κεφάλαιο 3 - Εξωτερικές προεξοχές των δίκυκλων ή τρίκυκλων οχημάτων με κινητήρα

Θεσπίζονται διαφοροποιημένες διατάξεις για τα δίκυκλα και τα τρίκυκλα οχήματα με αμάξωμα, με σκοπό να αποφευχθούν οι σωματικές βλάβες στον οδηγό και στους άλλους χρήστες της κυκλοφορίας σε περίπτωση επαφής με το όχημα με κινητήρα.

Και στην περίπτωση αυτή οι απαιτήσεις ασφαλείας ικανοποιούνται πλήρως.

2.4. Κεφάλαιο 4 - Κάτοπτρα οδήγησης των δίκυκλων ή τρίκυκλων οχημάτων με κινητήρα

Το «κεφάλαιο» αυτό περιέχει ειδικές διατάξεις για τα κάτοπτρα οδήγησης καθώς και για την τοποθέτησή τους στο όχημα. Η Οικονομική και Κοινωνική Επιτροπή εκτιμά τη δυνατότητα τοποθέτησης στα δίκυκλα ή τρίκυκλα οχήματα διατάξεων που έχουν εγκριθεί για αυτοκίνητα.

2.5. Κεφάλαιο 5 - Μέτρα κατά της ατμοσφαιρικής ρύπανσης που προκαλούν δίκυκλα ή τρίκυκλα οχήματα με κινητήρα

Η Οικονομική και Κοινωνική Επιτροπή θεωρεί το θέμα αυτό πολύ κρίσιμο από την οικονομική και τεχνική άποψη, στο βαθμό που υπάρχει κίνδυνος:

- είτε να τροποποιήσουν την έννοια του δίκυκλου ή τρικύκλου οχήματος, όπως το γνωρίζουμε σήμερα, προκαλώντας υπερβολικές αυξήσεις κόστους στους χρήστες,

- είτε να τροποποιήσουν χαρακτηριστικά της χρήσης, συντήρησής του, κλπ.

με συνέπεια να καταστούν τα οχήματα αυτά όχι πλέον «ενδιαφέροντα» στα μάτια του χρήστη. Δεν μπορεί πράγματι να αποκλεισθεί ότι η εφαρμογή των κανόνων αυτού του κεφαλαίου 5 δεν θα έχει καμία από αυτές τις αρνητικές συνέπειες.

Η ΟΚΕ επιπλέον εφιστά την προσοχή στα ακόλουθα σημεία:

- όσον αφορά τις μοτοσυκλέτες και τα τρίκυκλα οχήματα με κινητήρα, τα όρια και η ημερομηνία εφαρμογής της δεύτερης φάσης δεν έχουν ορισθεί ακόμη,

- όσον αφορά τα μοτοποδήλατα, τα όρια και η ημερομηνία εφαρμογής της δεύτερης φάσης έχουν ήδη αποφασισθεί (1999), και παράλληλα τα όρια αυτά είναι χαμηλότερα από τα χαμηλότατα ήδη όρια που ισχύουν για τα αυτοκίνητα.

Εν πάση περιπτώσει, η Οικονομική και Κοινωνική Επιτροπή υποδεικνύει στο Ευρωπαϊκό Κοινοβούλιο και στο Συμβούλιο, κατά τον ορισμό των ορίων που θα ισχύουν για τη δεύτερη φάση, που θα ισχύει το 2001 (βλ. προηγούμενες παραγράφους 1.4.1 και 1.8.1), να δώσουν τη δέουσα προσοχή στα αποτελέσματα της προβλεπόμενης κοινής μελέτης ΕΟΚ/Βιομηχανίας, και να προδιορίσουν, ενδεχομένως, λύσεις που δεν θα καθιστούν υποχρεωτική την προσφυγή σε πολυσύνθετες και δαπανηρές τεχνολογίες ή υλικά.

2.6. Κεφάλαιο 6 - Δεξαμενή καυσίμου των δίκυκλων ή τρίκυκλων οχημάτων με κινητήρα

Το κεφάλαιο αυτό περιλαμβάνει συγκεκριμένους κανόνες που διέπουν τις ειδικές δοκιμές αντοχής των μη μεταλλικών δεξαμενών, προκειμένου να εξασφαλισθεί η ασφάλεια των οχημάτων ακόμη και σε περίπτωση ατυχημάτων ή πτώσεων.

2.7. Κεφάλαιο 7 - Μέτρα κατά των αθέμιτων παρεμβάσεων στα μοτοποδήλατα και τις μοτοσυκλέτες

Η ΟΚΕ εκφράζει την αμηχανία της όσον αφορά το αίτημα να μην υπάρχει δυνατότητα ανταλλαγής των κυριότερων εξαρτημάτων του κινητήρα σε παρόμοιου τύπου οχήματα, που ανήκουν όμως σε διαφορετικές κατηγορίες οχημάτων: αυτή η διάταξη έρχεται σε αντίθεση πράγματι με τη βιομηχανική λογική της αλληλοσυσχέτισης των εξαρτημάτων και της οικονομίας κλίμακος στη μαζική παραγωγή.

Δεδομένου ότι ο κανόνας απαιτεί ταυτόχρονα την επισήμανση τόσο των κυριότερων εξαρτημάτων μαζικής παραγωγής του κινητήρα όσο και της μετάδοσης, μπορεί κανείς να θεωρήσει ότι ήδη αυτή η διάταξη επιτρέπει μια εξακρίβωση των ενδεχόμενων εξαρτημάτων που δεν είναι εγκεκριμένα, ή που δεν είναι τα αρχικά, και τα οποία βρίσκονται στο όχημα, κατά τη διάρκεια του ενδεχόμενου ελέγχου.

Η ΟΚΕ κρίνει πράγματι ότι τα κριτήρια σχεδιασμού των κινητήρων που είναι αναγκαία για να ικανοποιηθούν οι προτεινόμενες διατάξεις σ'αυτό το κεφάλαιο καθίστανται «design restrictive» χωρίς λογική αιτιολόγηση σε συνάρτηση με τους στόχους που επιδιώκονται.

Με σκοπό επίσης να προστατευθούν τα συμφέροντα της ευρωπαϊκής βιομηχανίας στον τομέα θα πρέπει τουλάχιστον να θεσπισθεί εξαίρεση (από την απαίτηση της μη δυνατότητας ανταλλαγής των εξαρτημάτων του κινητήρα μεταξύ οχημάτων διαφόρων κατηγοριών) που θα αναφέρεται σε μαζικές παραγωγές ενός περιορισμένου αριθμού παραγόμενων οχημάτων ανά τύπο και έτος που προορίζονται για τα κράτη μέλη.

Εξετάζοντας αυτό το πρόβλημα από τη σκοπιά του χρήστη, μπορεί επίσης να ληφθεί υπόψη η υπόθεση του περιορισμού του πεδίου εφαρμογής αυτού του κεφαλαίου στα οχήματα έως 125 c.c. (κατηγορίες Α και Β).

2.8. Κεφάλαιο 8 - Ηλεκτρομαγνητική συμβατότητα δίκυκλων ή τρίκυκλων οχημάτων με κινητήρα

Η ΟΚΕ παρατηρεί ότι οι διαδικασίες δοκιμής που ορίζονται σ'αυτό το κεφάλαιο, είναι πολύπλοκες. Πολλές από αυτές απαιτούν πολυσύνθετα και δαπανηρά όργανα όπως επίσης ο χώρος στον οποίο θα πρέπει να πραγματοποιούνται οι προβλεπόμενες δοκιμές θα πρέπει να ανταποκρίνεται σε πολύ δεσμευτικές διατάξεις.

Η ΟΚΕ εκτιμά ωστόσο τη δυνατότητα να πραγματοποιείται, κατόπιν επιλογής του κατασκευαστή, είτε η έγκριση του ολοκληρωμένου οχήματος είτε η έγκριση των επιμέρους εξαρτημάτων, ηλεκτρικών και ηλεκτρονικών (σε αναλογία εξάλλου με όσα επιβάλλονται για την έγκριση των αυτοκινήτων).

Όσον αφορά την ηλεκτρομαγνητική συμβατότητα πρέπει, επίσης, να ληφθεί υπόψη ότι την 1η Ιανοαυαρίου 1996 θα αρχίσει να ισχύει η γενική οδηγία εναρμόνισης 89/336/ΕΟΚ συνεπώς, η έναρξη της ισχύος αυτου του «κεφαλαίου 8» πρέπει να συντελεστεί πριν από την ημερομηνία αυτή.

Επιπλέον, η ΟΚΕ συμφωνεί με την Επιτροπή ότι οι διατάξεις σχετικά με την ηλεκτρομαγνητική προστασία των οχημάτων με κινητήρα (δηλαδή τη δυνατότητα λειτουργίας σε ηλεκτρομαγνητικά αναστατωμένο περιβάλλον) θα αρχίσουν να ισχύουν τρία χρόνια αργότερα από τις αντίστοιχες διατάξεις για την ηλεκτρομαγνητική συμβατότητα (δηλαδή την ικανότητα ενός οχήματος να μην εκπέμπει ηλεκτρομαγνητικές αναστατώσεις πέρα από ένα καθορισμένο όριο).

2.9. Κεφάλαιο 9 - Αποδεκτή ηχητική στάθμη και διάταξη εξάτμισης των δίκυκλων ή τρίκυκλων οχημάτων με κινητήρα

Αυτό το «κεφάλαιο» περιέχει:

- κανόνες καταμέτρησης του θορύβου, τόσο στο σταματημένο όχημα, όσο και στο όχημα εν κινήσει,

- κανόνες για την έγκριση των διατάξεων εξάτμισης που προέρχονται από αλλαγή (δηλαδή όχι των αρχικών) για να αντιμετωπισθεί το πρόβλημα της αντικατάστασης των αρχικών διατάξεων με άλλες πιο θορυβώδεις,

- όρια ηχητικής στάθμης για μοτοποδήλατα και μοτοσυκλέτες.

Όσον αφορά τα όρια της ηχητικής στάθμης των μοτοποδηλάτων, μολονότι συμφωνεί με τη σκοπιμότητα να επιχειρηθεί μείωση αυτών των ορίων, η τιμή της 71dB (Α), που προβλέπεται για την 1η Ιανουαρίου 1997, εμφανίζεται αυστηρή ακόμη και εάν συγκριθεί με την αντίστοιχη που ισχύει για τα αυτοκίνητα - 74dB (Α) - που αποτελούν τη μεγάλη πλειοψηφία των οχημάτων που κυκλοφορούν στα αστικά κέντρα.

Από την άλλη μεριά αυτή η χαμηλότερη ηχητική στάθμη των μοτοποδηλάτων, σε σχέση με τα αυτοκίνητα, δεν θα γίνει καν αντιληπτή από τους άλλους που μετέχουν στην κυκλοφορία της πόλης.

Επιπλέον, από οικονομική σκοπιά, δεν μπορούν να παραγνωρισθούν - πέρα από τις τεχνικές και σχεδιαστικές δυσκολίες - οι επιπτώσεις στο κόστος, που σε τελευταία ανάλυση, θα εκφρασθούν στην τελική τιμή που καταβάλλει ο χρήστης.

Συνεπώς, είναι λογικό να υποδειχθεί στο Συμβούλιο μεγαλύτερη ευελιξία και βαθμιαία προσέγγιση, τόσο ως προς την οριακή τιμή όσο και ως προς την ημερομηνία εφαρμογής.

Εν πάση περιπτώσει, η Οικονομική και Κοινωνική Επιτροπή, έχοντας επίγνωση των κοινωνικών προβλημάτων που προκύπτουν από τους αυξημένους θορύβους στα αστικά κέντρα, κρίνει ότι ένα αποτελεσματικό μέτρο μπορεί να είναι η απαγόρευση της εμπορίας μη εγκεκριμένων διατάξεων εξάτμισης.

Τέλος, αντίστοιχα με όσα εκφράζονται ως επιθυμίες στις παραγράφους 1.4.1, 1.8.1 και 2.5, προτείνεται και στο σημείο αυτό, στο Ευρωπαϊκό Κοινοβούλιο και το Συμβούλιο να ληφθούν υπόψη, κατά τον καθορισμό των οριακών τιμών στη δεύτερη φάση, τα αποτελέσματα της προβλεπόμενης κοινής μελέτης ΕΚ/Βιομηχανίας.

2.10. Κεφάλαιο 10 - Διατάξεις ζεύξης για ρυμουλκούμενα των δίκυκλων ή τρίκυκλων οχημάτων με κινητήρα και στερεώσεις των κανίστρων μοτοσυκλετών

Το κεφάλαιο αυτό περιλαμβάνει τόσο τις διατάξεις συνδυασμού και κατασκευής σχετικά με το ζευγάρωμα οχήματος/αμαξώματος με τρόπο ώστε να διασφαλισθούν οι συνθήκες κινητικότητας και αντοχής που είναι αναγκαίες για την κυκλοφορία, όσο και τις διατάξεις για τη διαμήκη, κάθετη και εγκάρσια αντοχή τις οποίες θα πρέπει να ικανοποιούν οι ζεύξεις που είναι αναγκαίες για τη σύνδεση στο μοτοποδήλατο πλάγιου αμαξώματος.

Η Οικονομική και Κοινωνική Επιτροπή εκτιμά την πρόταση που έγινε ως προς το θέμα αυτό από την Επιτροπή, και η οποία αποβλέπει ειδικότερα στην προστασία της ακεραιότητας του επιβάτη που μεταφέρεται και στην ασφάλεια των οχημάτων αυτών (ή των συγκροτημάτων οχημάτων) στην οδική κυκλοφορία.

2.11. Κεφάλαιο 11 - Αγκυρώσεις των ζωνών ασφαλείας και ζώνες ασφαλείας

Το πεδίο εφαρμογής των οδηγιών που περιέχονται στο κεφάλαιο αυτό προφανώς περιορίζεται στα οχήματα με αμάξωμα και αφορούν τον οδηγό και τους ενδεχόμενους επιβάτες.

Η ΟΚΕ συμφωνεί με την πρόταση που έγινε από την Επιτροπή για το γεγονός ότι, όσον αφορά τις αγκυρώσεις των ζωνών ασφαλείας στα τρίκυκλα μοτοποδήλατα, στα τρίκυκλα και στα τετράκυκλα με αμάξωμα, υφίστανται διαφοροποιημένες διατάξεις ανάλογα με τη μάζα τους χωρίς φορτίο.

Η ΟΚΕ υπογραμμίζει το γεγονός ότι χάρις στην εκμετάλλευση της εμπειρίας που αποκτήθηκε στο θέμα αυτό στον τομέα των αυτοκινήτων, έγινε δυνατό να διατηρηθεί και για τα οχήματα αυτά η διαδικασία δοκιμής για την έγκριση των αγκυρώσεων των ζωνών ασφαλείας κατά τρόπο ανάλογο με όσα προβλέπονται για το αυτοκίνητο, μολονότι γίνεται δεκτή η δυνατότητα εφαρμογής μικρότερων φορτίων δοκιμής σε σχέση με το αυτοκίνητο, λόγω του γεγονότος ότι τα οχήματα αυτά έχουν χαμηλότερες επιδόσεις, ισχύ, μέγιστη ταχύτητα και μάζα 7 έτσι έχει επιτευχθεί κανονιστική συνεργία πράγμα που η ΟΚΕ θεωρεί ότι δεν είναι αμελητέος παράγοντας.

Επιπλέον, η ΟΚΕ συμφωνεί με την Επιτροπή ως προς το γεγονός ότι οι ζώνες ασφαλείας που εγκαθίστανται στα οχήματα αυτά είναι ίδιες με αυτές που προβλέπονται για τα αυτοκίνητα.

2.12. Κεφάλαιο 12 - Υαλοπίνακες, εκτοξευτήρες, υαλοκαθαριστήρες και διατάξεις αποπάγωσης και αποθάμβωσης

Και στην περίπτωση αυτή, το πεδίο εφαρμογής των διατάξεων που περιέχονται στο κεφάλαιο αυτό, περιορίζεται προφανώς στα οχήματα που διαθέτουν αμάξωμα που περιβάλλει τον οδηγό ή τους ενδεχόμενους επιβάτες.

Η ΟΚΕ συμφωνεί με το γεγονός ότι η διαδικασία δοκιμής για την αξιολόγηση της λειτουργίας των διατάξεων αυτών, τόσο ουσιαστικών για την ασφάλεια της κυκλοφορίας ειδικά τους μήνες του χειμώνα στους οποίους οι κλιματικές συνθήκες και οδικές συνθήκες δεν είναι οι καλύτερες, είναι παρόμοια με αυτή που προβλέπεται για τα αυτοκίνητα, αλλά απλοποιημένη κατάλληλα στην περίπτωση οχημάτων με περιορισμένες επιδόσεις και μάζα, για τα οποία η Επιτροπή αναγνωρίζει μικρότερες δυνατότητες από την άποψη κινδύνου για τους οδηγούς και για τους άλλους χρήστες του δρόμου.

Βρυξέλλες, 28 Απριλίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN